U razdoblju od 5. do 8. listopada 2024. održalo se 12. međunarodno natjecanje GATUS 2024. kojem je Ugostiteljsko-turistička škola bila domaćin. GATUS je kratica za Gastronomsko – turističke susrete škola koja se već s 11-godišnjom tradicijom odvija na različitim mjestima iz godine u godinu. Najveći značaj ovog međunarodnog natjecanja ogleda se u razmjeni iskustva, znanja i vještina kao i primjera dobre prakse među učenicima, mentorima i ravnateljima iz raznih država s područja jugoistočne Europe te širenja duha multikulturalnosti i suradnje kroz druge projekte.

Na ovogodišnjem 12. natjecanju Regionalni centar kompetentnosti Ugostiteljskoturistička škola Osijek ugostila je 11 različitih ustanova srednjoškolskog strukovnog obrazovanja iz područja ugostiteljstva i turizma iz 6 različitih zemlja te 165 sudionika. U disciplini kuharstvo sudjelovalo je 12 ekipa po 3 člana. Učenici su pripremali glavno jelo upotrebom pilećeg batka i zabatka te poširanu krušku kao desertno jelo. Učenici 2.d razreda Leon Božić, Tin Đerki i Petra Marošević bili su najmlađa kuharska ekipa, uz vodstvo mentora Ivana Kelave osvojili su srebrno priznanje.

U disciplini ugostiteljsko posluživanje svoje znanje i vještine pokazalo je 12 ekipa iz 6 različitih zemalja, Osim u pripremi stola prema izrađenoj menu karti, natjecatelji su pokazali zavidnu razinu znanja i tehnika rada u pripremi aperitivnog koktela na bazi šljivovice, dekantiranju crvenog vina kojeg su sljubili uz pile koje su rasijecali pred stolom gosta i posluživali. Naši učenici, Viana Labak, Jakob Mihalik i Nenad Konstantinović, uz mentorstvo profesorice Dolores Grahovac osvojili su zlatno priznanje.

Natjecanje u disciplini turistički aranžman održavalo se u dvorani hotela Waldinger. Učenici iz 12 škola su predstavili svoje destinacije i gastronomski suvenir koji su sami izradili. Posebne pohvale našim učenicama iz 4.f razreda Ani Strganac, Elini Kasun i Mariji Čanak koje su osvojile zlatno priznanje uz mentorstvo nastavnice Ana – Marije Čuljak.

Osim službenog dijela za sudionike natjecanja koordinatorica Gabrijela Baraban zajedno s učenicima organizirala je turističko vodstvo natjecatelja, mentora i ravnatelja po gradu Osijeku.

Sudionici su također imali priliku uživati u ljepotama Parka prirode Kopački rit i Prezentacijskog edukacijskog centra Tikveš s vožnjom brodom.

Svečanost službenog zatvaranja natjecanja GATUS 2024. održana je uz veliko zadovoljstvo svih sudionika te je službeno odabrana škola JU Srednja ekonomskougostiteljska škola Bar.

Veselimo se ponovnom druženju u Baru u Crnoj Gori!